b'\n_START_ARTICLE_\nLaajalahti (Kokkola)\n_START_PARAGRAPH_\nLaajalahti (ruots. Bredviken) on osin Kokkolassa ja Kruunupyyss\xc3\xa4 sijaitseva entinen merenlahti, joka 1969 padottiin teollisuuden tarpeisiin makeanvedenaltaaksi. Laajalahden hiekkaranta on my\xc3\xb6s suosittu uimapaikka. Osa Laajalahden alueesta kuuluu Natura 2000 -luonnonsuojelualueisiin erityisesti arvokkaan linnustonsa vuoksi. Alue kuuluu my\xc3\xb6s valtakunnalliseen lintuvesiensuojeluohjelmaan._NEWLINE_Laajalahden etel\xc3\xa4osassa, l\xc3\xa4hell\xc3\xa4 nykyist\xc3\xa4 valtatiet\xc3\xa4 8, Kruunupyyn puolella sijaitsi 1930\xe2\x80\x9350 -luvuilla lentopaikka. Se oli lahden poukamassa vesij\xc3\xa4tt\xc3\xb6maalla oleva nurmikentt\xc3\xa4, joka perustettiin alun perin Kauhavan Ilmasotakoulun leirikent\xc3\xa4ksi. 1950-luvulla p\xc3\xa4\xc3\xa4k\xc3\xa4ytt\xc3\xa4ji\xc3\xa4 olivat Kokkolan Ilmailukerhon purjelent\xc3\xa4j\xc3\xa4t. Siell\xc3\xa4 oli my\xc3\xb6s Ilmavoimien vuonna 1931 rakentama lentokonehalli, joka 1960-luvun alussa siirrettiin Kruunupyyn lentoasemalle. Ilmavoimat k\xc3\xa4ytti kentt\xc3\xa4\xc3\xa4 vilkkaasti jatkosodan aikana maa- ja ilmamaaliammuntoihin, joita suoritettiin Laajalahden alueella sek\xc3\xa4 meren p\xc3\xa4\xc3\xa4ll\xc3\xa4 Ykspihlajan edustalla. Nyky\xc3\xa4\xc3\xa4n kentt\xc3\xa4alue on maatalousk\xc3\xa4yt\xc3\xb6ss\xc3\xa4.'